הצלחה להנפקת רשות הדואר היפנית: המניה זינקה ב-26% ביום המסחר הראשון - גלובל - TheMarker
הצלחה להנפקת רשות הדואר היפנית: המניה זינקה ב-26% ביום המסחר הראשון
ההפרטה היא חלק ממאמצי הממשלה לעודד את היפנים להשתמש בחסכונותיהם להשקעות בבורסה
04.11.2015 11:35 עודכן ב: 12:20
במשך עשורים, בכל פעם שלבנקים ביפן היה פרויקט לממן, הם פנו לרשות הדואר. בין אם היה זה קו חדש של הרכבת המהירה, סיוע לעסקים קטנים או כסף למימון החוב הלאומי, הפוליטיקאים היו רותמים את ג'פאן פוסט למשימה, דרך רשת בנקי החיסכון שהיא מפעילה ביותר מ-20 אלף סניפים.
היום נרתמה ג'פאן פוסט למשימה לאומית חדשה: להפוך את היפנים השמרנים והחסכנים למשקיעים נוטלי סיכונים בכך שתינתן להם ההזדמנות לקנות מניות בהנפקה הגדולה ביותר של השנה בעולם. מנהיגי יפן יכולים להיות מרוצים מהתוצאות בינתיים.
דוור מרוקן תיבת מכתבים של ג'פאן פוסטרויטרס
לאחר ביקוש רב למניות ג'פאן פוסט הולדינגס בהנפקה, החלה היום להיסחר המניה וזינקה ביומה הראשון ב-26%. שתי החברות הבנות שלה, המפעילות עסקי בנקאות וביטוח והונפקו בנפרד, זכו אף הן לביקוש רב. ג'פאן פוסט בנק ב-15% וג'פאן פוסט אינשורנס זינקה ב-56%.
לנוכח ההאטה בכלכלה, מנסה ממשלת יפן לשכנע משקיעים קטנים להוציא את חסכונותיהם על מניות במקום להשאיר אותם בחשבונות הבנק. שינוי כזה, מקווה הממשלה, יגרום לעליה במחירי הנכסים. לכן היא פנתה להפרטת ג'פאן פוסט לאחר 144 שנים.
ההנפקה של ג'פאן פוסט בבורסת טוקיו, שבה גויסו 12 מיליארד דולר, היתה הגדולה ביותר מאז הנפקת עליבאבא בשנה שעברה, שבה גייסה הקמעונאית המקוונת הסינית 25 מיליארד דולר. זו גם ההפרטה הגדולה ביותר ביפן מאז 1987, אז החלה הממשלה במכירת מונופול הטלפונים הממשלתי. יפן הצטרפה בכך לגרמניה, בריטניה ומדינות נוספות שהפריטו את רשויות הדואר שלהן – אך היא עשתה זאת לאחר מאבקים פוליטיים קשים.